Landbou-organisasies moet reguit praat oor grond - Orania Beweging
Landbou-organisasies moet reguit praat oor grond
Okt 21, 2014 | Nuus | 5 comments
Agri SA, Suid-Afrika se grootste landbou-organisasie het verlede week tydens hul jaarkongres 'n ambisieuse grondhervormingsplan bekend gemaak. Die president van Agri SA, Johannes Möller, het hom sterk ten gunste van grondhervorming uitgespreek.
Dit is duidelik dat die strategie van Agri SA daarop geskoei is om 'n pro-aktiewe benadering tot grondhervorming te volg. Die boodskap wat hulle dus uitstuur is een waar grootskaalse grondhervorming 'n gegewe is en waar die redes daarvoor reeds bestudeer en aanvaar is. Hoewel Agri SA waarskynlik reg optree deur nie 'n strategie van konfrontasie met die regering te volg nie, maak hy egter 'n fout deur nie die motiewe agter die grondhervorminggeraasmakers se propaganda te bevraagteken nie.
Waarom vra die leierskap van Agri SA nie meer indringende vrae oor huidige grondbesit in Suid-Afrika nie? Waarom gebruik die organisasie nie die lae persentasie swart Suid-Afrikaners wat gedurende die vorige grondeiseproses vir grond bo geld gekies het, as bewys dat die regering se boodskap oor grondhervorming skeefgetrek is nie? Sou dit nie beter gewees het vir Agri SA om eerder 'n sterk boodskap teen grootskaalse grondhervorming te formuleer as om eenvoudig so 'n proses as 'n gegewe te aanvaar nie?
Daar is heelwat rede om te glo dat grondhervorming 'n beperkte bydrae tot die lewensgehalte van swart Suid-Afrikaners sal lewer. Ons sien vandag steeds grootskaalse verstedeliking in Suid-Afrika. Die meeste swart Suid-Afrikaners wil graag 'n goeie stedelike lewe lei en daar is baie min swartmense by wie daar nog 'n agrariese tradisie bestaan. Die grootste struikelblokke vir swart Suid-Afrikaners is onderwys, toegang tot naskoolse opleiding, ekonomiese vaardighede, kapitaal en dienslewering. Toegang tot grond beteken nie toegang tot welvaart nie en die invloed van klimaat, insetkoste, internasionale mededinging en tegnologiese vooruitgang maak boerdery 'n moeilike en duur bedryf.
Indien die regering eerlik is oor swartmense se behoefte om grond te besit moet die vraag gevra word waarom die regering dan nie sy grondhervormingsproses begin deur eenvoudig die miljoene swartmense wat op staatsgrond en in staatshuise woon eiendomsreg te gee nie? Die ekonomiese impak hiervan sal reeds enorm groot wees omdat hierdie mense, baie van hulle in die ou tuislande, skielik toegang tot kapitaal sal kry wat kommersiële boerdery makliker sal maak.
Die idee dat meer swartmense kommersiële boere moet word is goed, maar om dit te forseer sou onsinnig wees. Op plekke waar suksesvolle swart kommersiële boere aangetref word, is dit meestal deur hul eie toedoen dat hul suksesvol geraak het en nie omdat die regering vir hulle 'n stukkie grond gegee het nie. Daar is voortdurend 'n toename in suksesvolle swartmense wat binne die vryemark plase aankoop. Dit gekoppel aan groter eiendomsreg sal op 'n ongedwonge wyse swartmense se deelname aan kommersiële landbou verhoog.
Grootskaalse grondhervorming en nuwe grondeise skep onsekerheid wat wesenlike skade aan Suid-Afrika se landboubedryf kan aanrig. Landbou-organisasies moet pro-aktief dink en mag kreatiewe grondhervorming steun, maar hulle kan nie toelaat dat die regering en aktiviste met leuens verkeerde en selfs gevaarlike persepsies oor grond skep nie.
* Jaco Kleynhans is uitvoerende hoof van die Orania Beweging en skryf vanuit sy persoonlike hoedanigheid op die Orania Blog. Verskeie van sy plasings is as nuuskommentare vir ander media saamgestel en is algemene kommentaar oor plaaslike en internasionale nuus. Inskrywings moenie as beleidstellings van die Orania Beweging beskou word nie.
Sebastiaan	on Oktober 21, 2014 at 1:36 nm
Jy slaan die spyker op die kop. SA Landbou moet op sy lede se belange fokus en nie maak of hulle die regering moet help om sy beleid uit te voer nie.
Joffre Papenfus	on Oktober 22, 2014 at 12:59 nm
Die verwysing na staatsgrond is iets wat die regering vermy, want die ware motief van "grondhervorming" moet gesoek word in die kommunistiese swart nasionalisme van die ANC n sy bondgenote.
Te veel mense weet nie meer wat die ware feite rondom ANC strategië is nie en word daarom 'n rat voor die oë gedraai.
Daar is dan ook die noodsaak van voedselsekerheid: te min mense besef ons landbou is reeds dekades terug gesit deur hierdie onsekerheid en kleinlike politiekery!
Jaco Grobler	on Oktober 27, 2014 at 6:26 nm
'Dekades terug gesit' ? Verduidelik asb. Ek is een van daardie min mense wat nog nie die son sien sak het nie. Landbou is tog seisoenaal ? My vrou het laasjaar biedjie met kruie begin boer bloot omdat ons lus was. 'n Jaar later en sy doen heel goed. Ek is seker ek sou die selfde kon doen met meeste ander kommoditeite, ons vind toegang to inligting, saad, toerusting ens. redelik goed/maklik. Die regte of 'verkeerde' boer kan wel 'n 20 of 30 jaar oue boerdery in die grond in boer in een seisoen, en jy gaan 'n paar seisoene vat om hom weer reg te kry, maar om te beweer dat landbou as sulks dakades terug gesit is, klink vir my na 'n veralgemening wat beslis nie in die wye spektrum gebruik kan word nie.
Ek lees graag verder,
Johan	on Oktober 22, 2014 at 8:38 nm
As jy bereid is om te verstaan en aanvaar dat hulle ten diepste met 'n mengsel van Kommunisme en tradisionele swart stam gesagsstrukture gerieflik is, dan is die volgende afleiding dat hierdie gladnie oor grond gaan nie, maar oor totale beheer van die party/chief/staat/politburo oor elke burger. Tot op die punt waar jy selfs nie enige reg op die grond onder jou voete het nie, en volledig aan hulle guns uitgelewer is vir elke liewe aspek van jou aardse bestaan.
Vergesog? Bereid om geld daarop te sit?
Gustav	on Oktober 27, 2014 at 7:38 nm
Ek moet erken, Jaco, en is nie regtig een van jou grootste aanhangers nie, maar vir die eerste keer stem ek 100% saam met jou en raak jy 'n baie belangrike punt, wat my erg bekommer, aan. Die landbou organisasies het maar almal geswig voor die regering en wil tog so graag politiek korrek, wat dit ook al vandag beteken of werd is, wees. Dit dan meeste kere tot nadeel van hulle lede.